El Reial Decret 508/2020, 5 de maig de 2020, aprova les bases reguladores per a la concessió de subvencions estatals destinades durant l'exercici 2020 a les explotacions d'oví i cabrum amb dificultats per a la comercialització de xais i cabrits, durant els mesos de març i abril, com a conseqüència de les limitacions imposades pel Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, i les seves pròrrogues (BOE 126, de 06.05.2020).
Aquests ajuts estan sotmesos al Reglament (UE) 1408/2013 de la Comissió, de 18 de desembre, sobre l'aplicació dels articles 107 i 108 del Tractat de funcionament de la Unió Europea als ajuts de minimis en el sector agrícola (DOUE L-352, de 24.12.2013).
El Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, atribueix en l'article 3.13.2 l'exercici de la competència en matèria de polítiques de ramaderia al Departament d'Agricultura, Ramaderia, Pesca i Alimentació.
El Decret 43/2017, de 2 de maig, de reestructuració del Departament d'Agricultura, Ramaderia, Pesca i Alimentació, disposa com a funcions de la Direcció General d'Agricultura i Ramaderia fomentar la millora de la producció ramadera.
Consegüentment, valorada la conveniència de donar suport al sector ramader mitjançant la concessió d'ajuts econòmics, d'acord amb els articles 92 i 93 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Agricultura i Ramaderia, i en ús de les atribucions que m'han estat conferides,
1.1 Convocar els ajuts de minimis destinats a les explotacions ovines i caprines amb dificultats de comercialització de xais i cabrits durant els mesos de març i abril, com a conseqüència de les limitacions imposades pel Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19 i les seves pròrrogues, d'acord amb les bases reguladores aprovades en el Reial Decret 508/2020, de 5 de maig de 2020 (BOE 126, de 06.05.2020).
Els ajuts que preveu aquesta Ordre, amb una dotació de 536.765,00 euros, van a càrrec de les partides següents dels pressupostos del Departament d'Agricultura, Ramaderia, Pesca i Alimentació per al 2020:
- AG03 D/482000190/6111/0072 A altres institucions sense fi de lucre.
- AG03 D/482000190/6121/ 0062 AGE Altres institucions sense ànim de lucre i altres.COVID-19: 286.765 €, corresponents a l'assignació de fons efectuada en funció de la distribució territorial aprovada pel Ministeri d'Agricultura, Pesca i Alimentació (MAPA) mitjançant la Conferència Sectorial d'Agricultura i Desenvolupament Rural dels fons corresponents a Catalunya per a l'any 2020.
2.1 La sol·licitud de l'ajut s'entendrà realitzada per la presentació durant l'any 2020 dels ajuts associats a les explotacions d'oví i cabrum, convocats mitjançant la Resolució ARP/264/2020, de 5 de febrer, per la qual es convoquen els ajuts directes a l'agricultura i la ramaderia i altres règims d'ajut per a la campanya 2020 (ref. BDNS 495016), i dins del termini establert per a la presentació de la sol·licitud única prevista en el Reial Decret 1075/2014, de 19 de desembre.
2.2 Poden ser persones beneficiàries les que reuneixin els requisits establerts en l'article 4 del Reial Decret 508/2020, de 5 de maig.
A tal efecte, i dins el termini de 20 dies hàbils a comptar des de l'endemà de la publicació d'aquesta resolució en el Diari Oficial de la Generalitat de Catalunya (DOGC), les persones interessades han de presentar la documentació següent per mitjans telemàtics a través de l'aplicació del DARP DUN https://aplicacions.agricultura.gencat.cat/dunweb
- Declaració responsable de no estar sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni l'article 99 del Decret legislatiu 3/2002, pel qual s'aprova el text refós de la Llei de finances públiques de Catalunya.
- Declaració responsable sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
-En cas d'haver rebut ajuts de minimis en l'exercici fiscal actual i en els dos exercicis fiscals anteriors, total dels imports rebuts i declaració conformement l'ajut global de minimis que s'ha rebut no supera els límits establerts.
-Si escau, acreditació de la representació per qualsevol mitjà vàlid en el dret que en deixi constància.
Les entitats col·laboradores reconegudes pel DARP per a col·laborar en la gestió dels ajuts i les subvencions, d'acord amb l'article 1 de l'Ordre ARP/135/2006, de 23 de març, poden actuar en nom i representació del sol·licitants i estaran autoritzades a realitzar el tràmit telemàtic amb la pròpia autorització de tramitació de la DUN.
Les entitats col·laboradores custodiaran l'original d'aquesta autorització per posar-lo a disposició del DARP quan li sigui requerit a efectes dels controls oportuns.
2.3 Les persones interessades han de facilitar tota la informació complementària que els requereixi el DARP per acreditar els requisits exigits.
Criteris d'atribució i prioritats
3.1 En el cas que els ajuts sol·licitats superin l'import màxim que estableixi la convocatòria, s'apliquen els criteris de prioritat següents:
-Sol·licitants amb la condició de Jove Agricultor d'acord amb l'article 25.b) del Reial Decret 1075/2014, de 19 de desembre: 2 punts.
-Sol·licitants reconeguts com a Explotació Agrària Prioritària (EAP) a la data de publicació del Reial Decret 508/2020, 5 de maig de 2020: 1 punt.
3.2 Els barems de puntuació són acumulables.
3.3 S'atendran en primer lloc les sol·licituds amb major puntuació.
A les sol·licituds amb una mateixa puntuació per a les quals no hi hagi suficient pressupost per satisfer la totalitat dels expedients del mateix grup, es resoldran per prorrateig segons el pressupost disponible.
4.1 El procediment de concessió de la subvenció es farà en règim de concurrència pública competitiva i d'acord amb els criteris d'atribució i prioritats establerts a l'apartat 3 d'aquestes bases reguladores.
L'òrgan instructor dels expedients d'ajut és el Servei d'Ordenació Ramadera.
4.3 Els actes de tràmit que hagi de notificar l'òrgan instructor o el concedent es notificaran a les persones interessades mitjançant la seva publicació al Tauler electrònic de l'Administració de la Generalitat de Catalunya https://tauler.seu.cat.
4.4 L'òrgan competent per emetre la resolució sobre les sol·licituds és la persona titular de la Direcció General d'Agricultura i Ramaderia.
4.5 A aquests efectes, es nomena una Comissió de valoració, que serà l'òrgan col·legiat encarregat de valorar les sol·licituds d'ajuts, formada per pel/per la subdirector/a general de Ramaderia, el/la cap del Servei de Prevenció en Salut Animal i el/la cap del Servei d'Alimentació Animal i Seguretat de la Producció Ramadera.
En cas d'absència d'algun dels membres de l'esmentada Comissió, seran suplents el/la subdirector/a general d'Agricultura, el/la cap del Servei d'Ajuts a la Sostenibilitat Agrària, i el/la Cap del Servei de Control Integrat i Pagaments.
4.6 Un cop avaluades les sol·licituds, l'òrgan instructor formula la proposta de resolució provisional de concessió de les subvencions, d'acord amb l'informe de la comissió de valoració.
4.7 La subvenció podrà ser reduïda totalment o parcialment, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
5.1 Els òrgans competents del DARP comprovaran d'ofici el compliment dels requisits per accedir als ajuts, d'acord amb la informació disponible en les bases de dades i registres i per mitjans telemàtics.
5.2 En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits establerts d'acord amb l'apartat 4 de les bases reguladores, requerirà a la persona beneficiària per tal que aporti la documentació escaient.
6.1 Comportarà la inadmissió de la sol·licitud l'incompliment dels requisits no esmenables i del termini de presentació de sol·licituds que estableix aquesta resolució.
6.2 Comportarà el desistiment de la sol·licitud la manca de presentació de qualsevol dels documents establerts en l'apartat 2.2 d'aquesta resolució o la manca d'esmena dels requisits esmenables, dins el termini de 10 dies hàbils i amb el requeriment previ.
6.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la publicació al Tauler electrònic de l'Administració de la Generalitat de Catalunya https://tauler.seu.cat.
6.4 Qualsevol persona sol·licitant pot desistir de la seva sol·licitud de subvenció, abans de la concessió, i l'òrgan instructor l'ha d'acceptar.
7.1 D'acord amb la documentació presentada, de les comprovacions efectuades i l'informe de la Comissió de valoració, una vegada comprovat el compliment dels requisits, l'òrgan instructor elevarà la proposta de resolució corresponent a l'òrgan competent per resoldre.
7.2 La resolució es notificarà mitjançant la publicació al Tauler electrònic de l'Administració de la Generalitat de Catalunya http://tauler.gencat.cat.
7.3 El termini màxim per emetre la resolució i notificar-la a la persona sol·licitant és de 6 mesos a comptar des de la data de finalització del termini de sol·licituds dels ajuts associats a les explotacions d'oví i cabrum, convocats mitjançant la Resolució ARP/264/2020, de 5 de febrer, per la qual es convoquen els ajuts directes a l'agricultura i la ramaderia i altres règims d'ajut per a la campanya 2020 (ref. BDNS 495016).
7.4 La resolució de concessió ha d'indicar, com a mínim: el nombre d'animals amb dret a ajuda, l'import total de l'ajut concedit i la procedència dels fons amb els que es concedeix l'ajut.
Així mateix, s'ha de fer constar que aquests ajuts estan sotmesos al Reglament (UE) 1408/2013 de la Comissió, de 18 de desembre, sobre l'aplicació dels articles 107 i 108 del Tractat de funcionament de la Unió Europea als ajuts de minimis en el sector agrícola (DOUE L-352, de 24.12.2013).
7.5 Contra la resolució del director o la directora general d'Agricultura i Ramaderia, que no posa fi a la via administrativa, es podrà interposar recurs d'alçada davant el conseller o la consellera d'Agricultura, Ramaderia, Pesca i Alimentació en el termini d'un mes a comptar a partir de l'endemà de la notificació de la resolució, sense perjudici que se'n pugui interposar qualsevol altre que es consideri adient.
Quantificació dels ajuts, justificació i pagament
8.1 La proposta de pagament de la subvenció es realitzarà amb una certificació prèvia segons la qual l'activitat i la despesa realitzades estan justificades degudament.
Als efectes d'allò que estableix l'article 15.2 de l'Ordre ECO/172/2015, de 3 de juny, sobre les formes de justificació de subvencions, es delega la competència per realitzar l'esmentada certificació en el Servei d'Ordenació Ramadera.
8.2 La persona beneficiària tindrà dret a l'ajut si es compleixen els requisits de l'article 4 del Reial Decret 508/2020, de 5 de maig, i en aplicació dels criteris de prioritat de l'apartat 3 d'aquesta resolució.
8.3 La quantitat màxima a pagar per cada animal elegible, determinant el nombre total d'aquests segons l'article 5 del Reial Decret 508/2020, de 5 de maig, és de 12 euros.
Seran subvencionables un màxim de 100 animals elegibles per beneficiari i per espècie.
El DARP pot completar l'ajut amb fons propis, fins a arribar a un màxim de 12 euros per animal, segons la disponibilitat pressupostària i d'acord amb allò establert a l'apartat 3.3, sempre que no s'excedeixi l'import establert en l'article 3 del Reglament (UE) núm. 1408/2013 dins d'aquest exercici fiscal i els dos anteriors.
8.4 Les persones beneficiàries, per rebre l'import de les subvencions, han d'estar al corrent de les obligacions amb l'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
No caldrà aportar els certificats acreditatius en el cas d'autorització al DARP per a comprovar-ho.
9.1 L'òrgan concedent, prèvia tramitació del procediment legalment establert, ha de revocar totalment o parcialment les subvencions concedides, amb l'obligació per part del beneficiari de retornar l'import rebut i de pagar els interessos corresponents, en els supòsits previstos en el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i en la Llei 38/2003, 17 de novembre, general de subvencions, així com en el cas de l'incompliment dels requisits i condicions establerts en aquestes bases reguladores.
9.2 Són causes d'invalidesa de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
9.3 També escaurà el reintegrament de les quantitats percebudes i l'exigència d'interès de demora corresponent des del moment del pagament de l'ajut fins a la data en què s'acordi la procedència del reintegrament en els casos que estableix l'article 37 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
També es pot procedir a exigir el reintegrament si se superen els límits que estableix l'article 3.2 del Reglament (UE) 1408/2013 de la Comissió, de 18 de desembre de 2013, sobre aplicació dels articles 107 i 108 del Tractat de Funcionament de la Unió Europea als ajuts de minimis en el sector agrícola, i d'acord amb l'article 6 del mateix Reglament.
9.4 El reintegrament de les quantitats percebudes indegudament es regeix pel que estableix el Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, i les normes de desplegament.
El procediment de reintegrament de subvencions es regirà per les disposicions generals sobre procediment administratiu que estableix el títol IV de la Llei 39/2015, d'1 d'octubre, del Procediment Administratiu Comú de les Administracions Públiques, sense perjudici de les especialitats que s'estableixin en la normativa aplicable en matèria de subvencions.
A aquests efectes, l'òrgan competent per instruir el procediment de revocació i/o reintegrament és el Servei d'Ordenació Ramadera i l'òrgan competent per resoldre la persona titular de la Direcció General d'Agricultura i Ramaderia, que podrà acordar la compensació de deutes de naturalesa pública diferents amb els crèdits reconeguts a favor de la persona deutora en virtut d'un acte administratiu, la qual cosa es farà constar a la resolució.
10.1 Els òrgans competents del DARP tenen la facultat de dur a terme els controls que considerin necessaris per comprovar les dades que justifiquen l'atorgament de l'ajut, així com el compliment dels requisits establerts en les bases reguladores del Reial Decret 508/2020, de 5 de maig.
D'acord amb l'article 46.2 de la Llei 38/2003, la negativa al compliment de l'obligació de les persones beneficiàries o terceres a prestar col·laboració i facilitar la documentació que els sigui requerida en exercici d'aquestes funcions d'inspecció i control es considerarà resistència, excusa, obstrucció o negativa i, per tant, causa de revocació i reintegrament, si s'escau, de l'ajut, sense perjudici de les sancions que puguin correspondre.
10.2 La persona beneficiària té l'obligació de facilitar tota la informació que li sigui requerida per la Intervenció General de la Generalitat, la Sindicatura de Comptes o altres òrgans, d'acord amb el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
11.1 Les dades de caràcter personal que les persones beneficiàries han de facilitar per obtenir la subvenció sol·licitada s'inclouen en el fitxer de les persones que sol·liciten o són beneficiàries d'ajuts d'estat de minimis en matèria d'agricultura i ramaderia de la Direcció General d'Agricultura i Ramaderia, regulat per l'Ordre AAR/222/2013, de 12 de setembre, de regulació dels fitxers de dades de caràcter personal gestionats pel Departament d'Agricultura, Ramaderia, Pesca i Alimentació, i l'Institut Català de la Vinya i el Vi (DOGC núm. 6468, de 27.9.2013).
Les persones interessades poden exercir els drets de l'afectat/da mitjançant escrit dirigit a la Direcció General d'Agricultura i Ramaderia (Gran Via de les Corts Catalanes, 612-614, 08007 Barcelona; 93.304.67.00 i [EMAIL] ).
11.2 A aquests efectes, assisteixen les persones beneficiàries els drets establerts en el Reglament (UE) 2016/679 del Parlament Europeu i del Consell, de 27 d'abril, relatiu a la protecció de les persones físiques respecte del tractament de dades personals i la lliure circulació d'aquestes dades i pel qual es deroga la Directiva 95/46/CE, del Reglament general de protecció de dades, i la Llei Orgànica 3/2018, de 5 de desembre, de protecció de dades personals i garantia dels drets digitals.
Contra aquesta Resolució, que posa fi a la via administrativa, es pot interposar recurs contenciós administratiu davant el Tribunal Superior de Justícia de Catalunya en el termini de dos mesos a comptar de la seva publicació al Diari Oficial de la Generalitat de Catalunya, i, potestativament, recurs de reposició davant la consellera d'Agricultura, Ramaderia, Pesca i Alimentació en el termini d'un mes.
Barcelona, 15 de juliol de 2020